Komisjoni määrus (EÜ) nr 1618/1999,

23. juuli 1999,

struktuurilise ettevõtlusstatistika kvaliteedi hindamise kriteeriumide kohta

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 20. detsembri 1996. aasta määrust (EÜ, Euratom) nr 58/97 struktuurilise ettevõtlusstatistika kohta, [1] viimati muudetud määrusega (EÜ; Euratom) nr 410/98, [2] eriti selle artikli 12 punkti vi,

ning arvestades, et:

(1) määrusega (EÜ, Euratom) nr 58/97 on kehtestatud ühine raamistik ühenduse ettevõtete struktuuri, tegevust, konkurentsivõimet ja jõudlust käsitleva ühenduse statistika koostamiseks;

(2) komisjon peab esitama Euroopa Parlamendile ja nõukogule seda statistikat, eriti selle kvaliteeti ja ettevõtetele tekitatavat koormust käsitleva aruande;

(3) komisjon peab kindlaks määrama struktuurilise ettevõtlusstatistika kvaliteedi hindamise kriteeriumid;

(4) käesolevas määruses sätestatud meetmed on kooskõlas statistikaprogrammi komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ, Euratom) nr 58/97 artiklis 7 osutatud kvaliteedi hindamise kriteeriumid on esitatud käesoleva määruse lisas.

Artikkel 2

Käesolev määrus jõustub kahekümnendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 23. juuli 1999

Komisjoni nimel

komisjoni liige

Yves-Thibault de Silguy

[1] EÜT L 14, 17.1.1997, lk 1.

[2] EÜT L 52, 21.2.1998, lk 1.

--------------------------------------------------

LISA

KVALITEEDINÄITAJAD JA PÕHITUNNUSED

1. jagu

Eesmärgid

Käesoleva lisa eesmärk on kehtestada ühine raamistik struktuurilist ettevõtlusstatistikat käsitleva määruse (EÜ) nr 58/97 (edaspidi "struktuurilist ettevõtlusstatistikat käsitlev määrus") raames kogutud struktuurilise ettevõtlusstatistika kvaliteedi iga-aastaseks hindamiseks Euroopa Ühenduse tasandil.

2. jagu

Rakendusala

1. Allpool sätestatud kvaliteedinäitajad ja aruanded tuleb esitada kõigi struktuurilist ettevõtlusstatistikat käsitleva määruse I lisa 3. jaos osutatud tegevusalade kohta kooskõlas komisjoni määruses (EÜ) nr 2699/98 [1] sätestatud erandiga.

2. Liikmesriik ei pea käesoleva määruse kohaldamisel esitama käesolevas lisas sätestatud andmeid, kui kõnesoleva liikmesriigi kogulisandväärtus tegurikuludes on üldjuhul alla 1 % Euroopa Ühenduse kogulisandväärtusest. Seda piirmäära kohaldatakse kõigi NACE Rev. 1 tegevusalade suhtes, mille puhul on nõutav kvaliteedinäitaja või aruanne.

3. jagu

Esimene vaatlusaasta

Esimene vaatlusaasta, mille kohta tuleb esitada käesolevas lisas sätestatud andmed, on kalendriaasta 1997. Kui esimese vaatlusaasta andmed ei ole kättesaadavad 4. jao lõikes 2 sätestatud tähtaja jooksul, kasutatakse 1997. aastale lähimat vaatlusaastat, mille kohta andmed on kättesaadavad.

4. jagu

Andmete edastamine

1. Käesolevas lisas sätestatud kvaliteedinäitajad ja aruanded tuleb edastada 24 kuu jooksul alates vaatlusperioodi kalendriaasta lõppemisest.

Seda andmete edastamise perioodi võib pikendada komisjoni poolt määrusega (EÜ) nr 2699/98 lubatud ajapikendusele vastava ajavahemiku võrra tingimusel, et ajapikendus on seotud mõne käesoleva lisa 5. jaos ettenähtud tunnusega.

2. Esimesed kvaliteedinäitajad (5. jao punktid 1, 2, 3 ja 4) ja aruanded (6. jagu) edastatakse enne 1999. aasta detsembri lõppu.

5. jagu

Kvaliteedinäitajad: variatsioonikordaja ja vastamata jätnute määr

Liikmesriigid esitavad andmed allpool nimetatud tunnuste, tasemete ja andmesarjade kohta, võttes arvesse kõiki võimalikke erandeid, mis on asjassepuutuvaks vaatlusaastaks lubatud.

Liikmesriigid esitavad iga allpool nimetatud andmesarja, tunnuse ja tegevusalade jaotustaseme kohta üldvariatsioonikordaja, võttes uuringuplaani kohaselt arvesse vastamata jätnute määra, klassifikatsiooniviga ning vajaduse korral ka valimiviga.

Variatsioonikordaja on võrdne hinnangfunktsiooni dispersiooni ruutjuure ja keskväärtuse suhtega.

1. Andmesari 1A (ettevõtlusstatistika aastaandmed):

- kuus tunnust (11 11 0; 12 11 0; 12 15 0; 13 31 0; 15 11 0; 16 13 0),

- NACE Rev.1: 3numbriline tase (rühmad) või struktuurilist ettevõtlusstatistikat käsitleva määruse 1. lisa 9. jaos nimetatud ümberrühmitatud tegevusalad.

2. Andmesari 1B (ettevõtlusstatistika aastaandmed suurusklasside järgi):

- kolm tunnust (11 11 0; 12 11 0; 12 15 0),

- NACE Rev.1: 3numbriline tase (rühmad) või struktuurilist ettevõtlusstatistikat käsitleva määruse 1. lisa 9. jaos nimetatud ümberrühmitatud tegevusalad ning järgmised ümberrühmitatud suurusklassid: 1–19; 20–249; 250–999; >1000.

3. Andmesari 1C (piirkondlikud aastaandmed):

- kaks tunnust (11 21 0; 13 32 0),

- NACE Rev.1: 2numbriline tase (jaotised) ja NUTS 2.

4. Täielikult vastamata jätnute määr

Liikmesriigid esitavad täielikult vastamata jätnute määra NACE Rev.1 3numbriliste tasemete või struktuurilist ettevõtlusstatistikat käsitleva määruse 1. lisa 9. jaos nimetatud tegevusalade kaupa.

5. Osaliselt vastamata jätnute määr

Liikmesriigid esitavad osaliselt vastamata jätnute määra NACE Rev.1 3numbriliste tasemete või struktuurilist ettevõtlusstatistikat käsitleva määruse 1. lisa 9. jaos nimetatud tegevusalade kaupa järgmiste tunnuste kohta: 12 11 0, 12 15 0, 13 31 0, 15 11 0, 16 13 0.

6. jagu

Eriaruanded

Liikmesriigid peavad esitama kaks allpool nimetatud eriaruannet.

1. Uuringustrateegia

Selles aruandes märgitakse iga ettevõtete alamkogumi kohta vähemalt seda, kas on kasutatud kõikset alamkogumit või valimit ning kas andmed on saadud haldusasutustelt või statistiliste vaatluste teel.

2. Põhitegevusala

Selles aruandes käsitletakse vaatlusüksuste põhitegevusala kindlaksmääramist, mida on vaja selleks, et koondada struktuurilist ettevõtlusstatistikat käsitleva määruse sätete kohaselt Eurostatile edastatavad tulemused. Aruandes esitatakse eelkõige andmed selle kohta, kui sageli ajakohastatakse üksuse põhitegevusala, võttes arvesse seda, kas andmed on saadud statistilise vaatluse teel või haldusasutustelt.

7. jagu

Kvaliteeti iseloomustavate siseriiklike andmete avaldamine Eurostati poolt

Kvaliteeti iseloomustavaid siseriiklikke andmeid ei tohi avaldada ilma liikmesriigi nõusolekuta.

8. jagu

Üleminekuperiood

Kahel esimesel vaatlusaastal, s.o 1997. ja 1998. aastal ei ole 5. jao punktis 5 sätestatud andmete esitamine kohustuslik.

[1] EÜT L 344, 18.12.1998, lk 1.

--------------------------------------------------